CELEX: 32014D0276
Language: ro
Date: 2014-05-02 00:00:00
Title: 2014/276/UE: Decizia de punere în aplicare a Comisiei din 2 mai 2014 de modificare a Deciziei 2008/411/CE privind armonizarea benzii de frecvențe 3 4003 800 MHz pentru sisteme terestre capabile să furnizeze servicii de comunicații electronice în cadrul Comunității [notificată cu numărul C(2014) 2798]  Text cu relevanță pentru SEE

14.5.2014   
            
            
               RO
            
            
               Jurnalul Oficial al Uniunii Europene
            
            
               L 139/18
            
         DECIZIA DE PUNERE ÎN APLICARE A COMISIEI
   din 2 mai 2014
   de modificare a Deciziei 2008/411/CE privind armonizarea benzii de frecvențe 3 4003 800 MHz pentru sisteme terestre capabile să furnizeze servicii de comunicații electronice în cadrul Comunității
   
      
         [notificată cu numărul C(2014) 2798]
      
   
   (Text cu relevanță pentru SEE)
   (2014/276/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia nr. 676/2002/CE a Parlamentului European și a Consiliului din 7 martie 2002 privind cadrul de reglementare pentru politica de gestionare a spectrului de frecvențe radio în Comunitatea Europeană (Decizia privind spectrul de frecvențe radio) (1), în special articolul 4 alineatul (3),
   întrucât:
   
               (1)
            
            
               Decizia 2008/411/CE a Comisiei (2) armonizează condițiile tehnice pentru utilizarea spectrului în banda de frecvențe 3 400-3 800 MHz pentru furnizarea terestră de servicii de comunicații electronice în cadrul întregii Uniuni, vizând în special furnizarea de servicii fără fir în bandă largă pentru utilizatorii finali.
            
         
               (2)
            
            
               Decizia nr. 243/2012/UE a Parlamentului European și a Consiliului (3) instituie un program multianual pentru politica în domeniul spectrului de frecvențe radio (RSPP) și stabilește obiectivul promovării unei mai mari disponibilități a serviciilor fără fir în bandă largă, în beneficiul cetățenilor și al consumatorilor din Uniune. Politica în domeniul spectrului de frecvențe radio impune statelor membre să stimuleze modernizarea permanentă a rețelelor de către furnizorii de comunicații electronice cu cele mai recente și mai eficiente tehnologii, în vederea generării propriilor lor frecvențe recuperate, în conformitate cu principiile neutralității tehnologiei și serviciului.
            
         
               (3)
            
            
               Articolul 6 alineatul (2) din Decizia nr. 243/2012/UE impune statelor membre să pună la dispoziție banda de frecvențe 3 400-3 800 MHz în conformitate cu termenii și condițiile prevăzute în Decizia 2008/411/CE și, în funcție de cererea de pe piață, să desfășoare procesul de autorizare până la 31 decembrie 2012, fără a aduce atingere utilizării actuale a serviciilor și în condiții care să permită consumatorilor un acces facil la serviciile fără fir în bandă largă.
            
         
               (4)
            
            
               Banda de frecvențe 3 400-3 800 MHz oferă un potențial semnificativ pentru instalarea rețelelor fără fir în bandă largă dense și de mare viteză pentru a furniza utilizatorilor finali servicii de comunicații electronice inovatoare. Utilizarea acestei benzi de frecvențe pentru serviciile fără fir în bandă largă ar trebui să contribuie la obiectivele de politică economică și socială ale agendei digitale pentru Europa.
            
         
               (5)
            
            
               În temeiul articolului 4 alineatul (2) din Decizia nr. 676/2002/CE, la 23 martie 2012 Comisia a acordat Conferinței europene a administrațiilor de poștă și telecomunicații (CEPT) un mandat în vederea dezvoltării condițiilor tehnice pentru utilizarea spectrului în banda de frecvențe 3 400-3 800 MHz cu scopul de a ține seama de evoluțiile din domeniul tehnologiei de acces fără fir în bandă largă, în special în ceea ce privește lărgimile de bandă de canal mari, asigurând în același timp utilizarea eficientă a spectrului de frecvențe radio.
            
         
               (6)
            
            
               Ca răspuns la acest mandat, la 8 noiembrie 2013, CEPT a emis un raport (Raportul 49 al CEPT) privind condițiile tehnice ale armonizării spectrului de frecvențe radio pentru sistemele fără fir terestre din banda de frecvențe 3 400-3 800 MHz. Acesta include rezultatele studiilor privind condițiile tehnice cele mai puțin restrictive [precum masca de spectru față de marginea blocului (Block Edge Mask — BEM)], dispozițiile privind frecvențele și principiile de coexistență și coordonare dintre serviciile fără fir în bandă largă și utilizările actuale ale spectrului de frecvențe radio. Rezultatele privind masca BEM și principiile privind coordonarea din Raportul 49 al CEPT au fost elaborate pe baza Raportului 203 al Comitetului pentru comunicații electronice (CCE).
            
         
               (7)
            
            
               Rezultatele mandatului Comisiei pentru CEPT ar trebui aplicate la nivelul întregii Uniuni și puse în aplicare de statele membre fără întârziere, dată fiind creșterea accelerată a cererii de pe piață de servicii fără fir în bandă largă de mare viteză și nivelul actual scăzut de utilizare a benzii de frecvențe 3 400-3 800 MHz pentru serviciile fără fir în bandă largă.
            
         
               (8)
            
            
               Utilizatorii spectrului de frecvențe radio care furnizează servicii fără fir în bandă largă ar beneficia de condiții tehnice uniforme la nivelul întregii game de frecvențe, ceea ce ar asigura disponibilitatea echipamentului și coordonarea coerentă dintre rețelele diferiților operatori. În acest scop, pe baza rezultatelor Raportului 49 al CEPT, ar trebui stabilit un aranjament preferat al canalelor pentru banda de frecvențe 3 400-3 600 MHz, respectând în același timp principiul neutralității tehnologiei și serviciului.
            
         
               (9)
            
            
               Cadrul legal pentru utilizarea benzii de frecvențe 3 400-3 800 MHz instituit prin Decizia 2008/411/CE ar trebui să rămână neschimbat și, prin urmare, să asigure o protecție permanentă pentru alte servicii existente din cadrul benzii. În special, sistemele fixe prin satelit (FSS), inclusiv stațiile terestre, ar necesita o protecție permanentă prin asigurarea unei coordonări corespunzătoare între aceste sisteme și rețelele și serviciile fără fir în bandă largă din partea autorităților naționale de la caz la caz.
            
         
               (10)
            
            
               Utilizarea spectrului de frecvențe radio de către furnizorii de servicii fără fir în bandă largă și de alte servicii existente care utilizează banda de frecvențe 3 400-3 800 MHz, în special stațiile terestre ale sistemelor fixe prin satelit, ar trebui coordonată pe baza orientărilor, a celor mai bune practici și a principiilor de coordonare stabilite în Raportul 49 al CEPT. Aceste principii vizează procesele de coordonare, schimbul de informații, reducerea la minimum a constrângerilor reciproce și acordurile bilaterale pentru coordonarea transfrontalieră rapidă, în cazul în care stațiile de bază terestre ale rețelei fără fir în bandă largă și stațiile terestre ale sistemelor fixe prin satelit sunt amplasate pe teritoriile unor state membre diferite.
            
         
               (11)
            
            
               Având în vedere caracteristicile de propagare a frecvenței ale benzii de frecvențe 3 400-3 800 MHz și condițiile tehnice armonizate instituite, protecția utilizărilor actuale ar beneficia de anumite configurări preferențiale pentru dezvoltarea rețelelor și serviciilor fără fir în bandă largă. Aceste configurări includ, printre altele, microcelule, accesul la rețelele fixe fără fir, legăturile backhaul din rețelele de acces fără fir în bandă largă sau combinațiile acestora.
            
         
               (12)
            
            
               Deși prezenta decizie nu ar trebui să afecteze protecția și operarea permanentă a utilizărilor actuale din cadrul benzilor, noile condiții tehnice armonizate ar trebui să se aplice, în măsura necesară, și drepturilor actuale de utilizare a spectrului în banda de frecvențe 3 400-3 800 MHz, pentru a asigura compatibilitatea tehnică dintre utilizatorii existenți și cei noi ai benzii, utilizarea eficientă a spectrului și evitarea interferențelor prejudiciabile, inclusiv la nivel transfrontalier, dintre statele membre ale Uniunii.
            
         
               (13)
            
            
               Pot fi necesare acorduri transfrontaliere pentru a asigura punerea în aplicare de către statele membre a parametrilor stabiliți în prezenta decizie cu scopul de a evita interferențele prejudiciabile și a îmbunătăți eficiența și convergența utilizării spectrului de frecvențe radio.
            
         
               (14)
            
            
               Condițiile tehnice de armonizare a spectrului pentru sistemele terestre fără fir în banda de frecvențe 3 400-3 800 MHz prevăzute în Raportul 49 al CEPT nu asigură compatibilitatea cu anumite drepturi actuale de utilizare pentru astfel de sisteme din această bandă în Uniune. Prin urmare, actualilor utilizatorilor ai spectrului ar trebui să li se acorde o perioadă de timp adecvată pentru aplicarea condițiilor tehnice prevăzute în Raportul 49 al CEPT fără limitarea accesului la spectrul din această bandă pentru utilizatorii care îndeplinesc condițiile tehnice din Raportul 49 al CEPT, iar administrațiilor naționale ar trebui să li se acorde flexibilitate în ceea ce privește amânarea punerii în aplicare a condițiilor tehnice din prezenta decizie, în funcție de cererea de pe piață.
            
         
               (15)
            
            
               Decizia 2008/411/CE ar trebui, prin urmare, să fie modificată în consecință.
            
         
               (16)
            
            
               Măsurile prevăzute în prezenta decizie sunt conforme cu avizul Comitetului pentru spectrul de frecvențe radio,
            
         ADOPTĂ PREZENTA DECIZIE:
   Articolul 1
   Decizia 2008/411/CE se modifică după cum urmează:
   
               1.
            
            
               Articolul 2 se înlocuiește cu următorul text:
               „Articolul 2
               (1)   Fără a aduce atingere protecției și funcționării continue ale altor utilizări existente din această bandă, statele membre desemnează și, ulterior, pun la dispoziție, în mod neexclusiv, banda de 3 400-3 800 MHz pentru rețele terestre de comunicații electronice, în conformitate cu parametrii stabiliți în anexă. De asemenea, statele membre nu trebuie să aplice parametrii stabiliți în anexă cu privire la drepturile de utilizare pentru rețele terestre de comunicații electronice în banda de frecvențe 3 400-3 800 MHz existente la data adoptării prezentei decizii, în măsura în care exercitarea acestor drepturi nu împiedică utilizarea benzii respective în conformitate cu anexa.
               (2)   Statele membre se asigură că rețelele menționate la alineatul (1) oferă o protecție corespunzătoare sistemelor din benzile adiacente.
               (3)   Statelor membre nu li se impune să respecte obligațiile care decurg din prezenta decizie în zonele geografice în care coordonarea cu țări terțe necesită o deviație de la parametrii din anexă.
               Statele membre depun toate eforturile practic posibile pentru a soluționa astfel de deviații, pe care le notifică Comisiei, inclusiv zonele geografice afectate, și publică informațiile relevante în conformitate cu Decizia nr. 676/2002/CE.”
            
         
               2.
            
            
               La articolul 3 se adaugă următorul paragraf:
               „Statele membre facilitează acordurile privind coordonarea transfrontalieră cu scopul de a permite operarea acelor rețele, ținând cont de drepturile și procedurile de reglementare existente.”
            
         
               3.
            
            
               Se adaugă următorul articol 4a:
               „Articolul 4a
               Statele membre pun în aplicare condițiile stabilite în anexă cel târziu la 30 iunie 2015.
               Statele membre prezintă un raport cu privire la punerea în aplicare a prezentei decizii cel târziu la 30 septembrie 2015.”
            
         
               4.
            
            
               Anexa se înlocuiește cu textul anexei la prezenta decizie.
            
         Articolul 2
   Prezenta decizie se adresează statelor membre.
   
      Adoptată la Bruxelles, 2 mai 2014.
      
         
            Pentru Comisie
         
         Neelie KROES
         
            Vicepreședinte
         
      
   
   
      (1)  JO L 108, 24.4.2002, p. 1.
   
      (2)  Decizia 2008/411/CE a Comisiei din 21 mai 2008 privind armonizarea benzii de frecvențe 3 400-3 800 MHz pentru sisteme terestre capabile să furnizeze servicii de comunicații electronice în cadrul Comunității (JO L 144, 4.6.2008, p. 77).
   
      (3)  Decizia nr. 243/2012/UE a Parlamentului European și a Consiliului din 14 martie 2012 de instituire a unui program multianual pentru politica în domeniul spectrului de frecvențe radio (JO L 81, 21.3.2012, p. 7).
   
      ANEXĂ
      
         
            „ANEXĂ
            PARAMETRII MENȚIONAȚI LA ARTICOLUL 2
            A.   PARAMETRI GENERALI
            
                     
                        1.
                     
                     
                        Modul de operare duplex preferat în subbanda 3 400-3 600 MHz este modul duplex cu diviziune în timp (TDD).
                     
                  
                     
                        2.
                     
                     
                        În mod alternativ, statele membre pot pune în aplicare modul de operare duplex cu diviziune în frecvență (FDD) în subbanda 3 400-3 600 MHz cu scopul:
                        
                                    (a)
                                 
                                 
                                    de a garanta o mai mare eficiență în ceea ce privește utilizarea spectrului, ca de exemplu în cazul partajării cu drepturile actuale de utilizare pe parcursul unei perioade de coexistență sau atunci când este pusă în aplicare gestionarea spectrului de frecvențe radio bazată pe criterii de piață; sau
                                 
                              
                                    (b)
                                 
                                 
                                    de a proteja utilizările actuale sau de a evita interferențele; sau
                                 
                              
                                    (c)
                                 
                                 
                                    de a realiza coordonarea cu țări din afara UE.
                                 
                              În cazul punerii în aplicare a modului de operare FDD, ecartul duplex este de 100 MHz cu transmisia stației terminale (legătura ascendentă FDD) situată în partea inferioară a benzii, care începe la 3 410 MHz și se termină la 3 490 MHz, și transmisia stației de bază (legătura descendentă FDD) situată în partea superioară a benzii, care începe la 3 510 MHz și se termină la 3 590 MHz.
                     
                  
                     
                        3.
                     
                     
                        Modul de operare duplex în subbanda 3 600-3 800 MHz este modul duplex cu diviziune în timp.
                     
                  
                     
                        4.
                     
                     
                        Dimensiunile blocului alocat sunt în multipli de 5 MHz. Limita inferioară de frecvență a unui bloc alocat este în linie cu sau la o distanță măsurată în multipli de 5 MHz de marginea relevantă a subbenzii (1). În funcție de modul de operare duplex, marginile relevante ale subbenzii sunt: 3 400 MHz și 3 600 MHz pentru TDD; 3 410 MHz și 3 510 MHz pentru FDD.
                     
                  
                     
                        5.
                     
                     
                        Transmisia stației de bază și a stației terminale în banda 3 400-3 800 MHz este conformă cu masca de spectru față de marginea blocului (Block Edge Mask) din prezenta anexă.
                     
                  B.   CONDIȚIILE TEHNICE PENTRU STAȚIILE DE BAZĂ — MASCA DE SPECTRU FAȚĂ DE MARGINEA BLOCULUI (Block Edge Mask)
            Următorii parametri tehnici pentru stațiile de bază, denumiți măști de spectru față de marginea blocului (Block Edge Mask — BEM), reprezintă o componentă esențială a condițiilor necesare pentru a garanta coexistența între rețele învecinate în absența unor acorduri bilaterale sau multilaterale între operatorii unor astfel de rețele vecine. Pot fi utilizați, de asemenea, parametri tehnici mai puțin restrictivi, dacă între operatorii de astfel de rețele există un acord în acest sens.
            BEM este formată din mai multe elemente indicate în tabelul 1, atât pentru subbanda 3 400-3 600 MHz, cât și pentru subbanda 3 600-3 800 MHz. Limita de putere de referință, destinată protejării spectrului altor operatori, și limitele de putere ale regiunilor de tranziție, care permit accesul filtrului din interiorul blocului la limita de putere de referință, reprezintă elemente din afara blocului. Benzile de gardă se aplică numai în cazul utilizării FDD în subbanda 3 400-3 600 MHz. BEM se aplică stațiilor de bază cu diferite limite de putere [denumite, în general, stații de bază macro, micro, pico și femto (2)].
            Tabelele 2-6 conțin limitele de putere pentru diferitele elemente BEM. Limita de putere în interiorul blocului se aplică unui bloc deținut de un operator. Limitele de putere sunt furnizate, de asemenea, pentru benzile de gardă și pentru protecția operării radarului sub 3 400 MHz.
            Benzile de frecvență din tabelele 1-6 depind de modul duplex ales pentru subbanda 3 400-3 600 MHz (TDD sau, alternativ, FDD). PMax este puterea maximă de transmisie pentru stația de bază în cauză, măsurată ca EIRP (3). Operare sincronizată înseamnă funcționarea TDD în două rețele diferite în cazul în care nu au loc simultan transmisii ascendente și descendente, astfel cum sunt definite de standardele aplicabile.
            Pentru a obține o BEM pentru un bloc specific, elementele BEM definite în tabelul 1 sunt combinate în următoarele etape:
            
                        1.
                     
                     
                        Limita de putere în interiorul blocului se utilizează pentru blocul alocat operatorului.
                     
                  
                        2.
                     
                     
                        Se determină regiunile de tranziție și se utilizează limitele de putere corespunzătoare. Regiunile de tranziție se pot suprapune cu benzile de gardă, caz în care se utilizează limitele de putere ale regiunilor de tranziție.
                     
                  
                        3.
                     
                     
                        Pentru restul spectrului alocat FDD sau TDD se utilizează limitele de putere de referință.
                     
                  
                        4.
                     
                     
                        Pentru restul spectrului benzii de gardă se utilizează limitele de putere ale benzii de gardă.
                     
                  
                        5.
                     
                     
                        Pentru spectrul situat sub 3 400 MHz se utilizează una dintre limitele de putere de referință suplimentare.
                     
                  Figura prezintă un exemplu de combinație de diferite elemente BEM.
            În cazul rețelelor TDD nesincronizate, conformitatea a doi operatori adiacenți cu cerințele BEM ar putea fi realizată prin introducerea separării frecvențelor (de exemplu, prin procesul de autorizare la nivel național) între marginile blocurilor ambilor operatori. O altă opțiune ar fi ca pentru doi operatori adiacenți să poată fi introduse așa-numitele blocuri restricționate care le-ar impune acestora obligația de a reduce nivelul de putere utilizat în extremitățile superioare și inferioare ale blocurilor lor de frecvențe alocate (4).
            
               Tabelul 1
            
            
               Definiția elementelor BEM
            
            
                        Element BEM
                     
                     
                        Definiție
                     
                  
                        În interiorul blocului
                     
                     
                        Se referă la un bloc pentru care este derivată BEM.
                     
                  
                        Referință
                     
                     
                        Spectrul de frecvențe utilizat pentru TDD, legătura ascendentă FDD sau legătura descendentă FDD, cu excepția blocului alocat operatorului și a regiunilor de tranziție corespunzătoare.
                     
                  
                        Regiune de tranziție
                     
                     
                        Pentru blocuri cu legătură descendentă FDD, regiunea de tranziție se aplică segmentului cuprins între 0 și 10 MHz sub și între 0 și 10 MHz peste blocul alocat operatorului.
                        Pentru blocuri TDD, regiunea de tranziție se aplică segmentului cuprins între 0 și 10 MHz sub și între 0 și 10 MHz peste blocul alocat operatorului. Regiunea de tranziție se aplică blocurilor TDD adiacente alocate altor operatori dacă rețelele sunt sincronizate sau spectrului dintre blocurile TDD adiacente care se află la o distanță de 5 sau de 10 MHz. Regiunile de tranziție nu se aplică blocurilor TDD adiacente alocate altor operatori dacă rețelele nu sunt sincronizate.
                        Regiunea de tranziție nu se aplică sub 3 400 MHz sau peste 3 800 MHz.
                     
                  
                        Benzi de gardă
                     
                     
                        În cazul unei alocări FDD se aplică următoarele benzi de gardă:
                        3 400-3 410, 3 490-3 510 (interval duplex) și 3 590-3 600 MHz
                        În cazul unei suprapuneri între regiunile de tranziție și benzile de gardă, se utilizează limitele de putere de tranziție.
                     
                  
                        Referință suplimentară
                     
                     
                        Spectru sub 3 400 MHz.
                     
                  
               
            
               Tabelul 2
            
            
               Limita de putere în interiorul blocului
            
            
                        Element BEM
                     
                     
                        Gamă de frecvență
                     
                     
                        Limită de putere
                     
                  
                        În interiorul blocului
                     
                     
                        Bloc alocat operatorului
                     
                     
                        Nu este obligatorie.
                        În cazul în care o administrație dorește să stabilească o limită superioară, trebuie să se aplice o valoare care să nu depășească 68 dBm/5 MHz per antenă.
                     
                  
               Notă explicativă la tabelul 2
            
            Pentru stațiile de bază femto ar trebui să se aplice controlul puterii, pentru a reduce la minimum interferențele cu canalele adiacente. Cerința privind controlul puterii pentru stațiile de bază femto rezultă din necesitatea de a reduce interferența cu echipamentele care pot fi utilizate de către consumatori și care, prin urmare, pot să nu fie coordonate cu rețelele învecinate.
            
               Tabelul 3
            
            
               Limitele de putere de referință
            
            
                        Element BEM
                     
                     
                        Gamă de frecvență
                     
                     
                        Limită de putere
                     
                  
                        Referință
                     
                     
                        Legătură descendentă FDD (3 510-3 590 MHz)
                        Blocuri TDD sincronizate (3 400-3 800 MHz sau 3 600-3 800 MHz)
                     
                     
                        EIRP per antenă: Min(PMax — 43,13) dBm/5 MHz
                     
                  
                        Referință
                     
                     
                        Legătură ascendentă FDD (3 410-3 490 MHz)
                        Blocuri TDD nesincronizate (3 400-3 800 MHz sau 3 600-3 800 MHz)
                     
                     
                        EIRP per celulă: – 34 dBm/5 MHz (5)
                        
                     
                  
               Notă explicativă la tabelul 3
            
            Referința pentru legătura descendentă FDD și TDD sincronizat este exprimată prin combinarea atenuării privind puterea maximă de transmisie cu o limită superioară fixă. Dintre cele două cerințe, se aplică cea mai strictă. Nivelul fix asigură o limită superioară privind interferențele care provin de la o stație de bază. Atunci când două blocuri TDD sunt sincronizate, nu va exista nicio interferență între stațiile de bază. În acest caz, este utilizată aceeași referință ca cea pentru regiunea cu legătură descendentă FDD.
            Limita de putere de referință pentru legătura ascendentă FDD și TDD nesincronizat se exprimă numai ca o limită fixă.
            
               Tabelul 4
            
            
               Limitele de putere ale regiunii de tranziție
            
            
                        Element BEM
                     
                     
                        Gamă de frecvență
                     
                     
                        Limită de putere
                     
                  
                        Regiune de tranziție
                     
                     
                        Ecart de la – 5 până la 0 MHz față de marginea inferioară a blocului sau
                        Ecart de la 0 până la 5 MHz față de marginea superioară a blocului
                     
                     
                        EIRP per antenă: Min(PMax — 40,21) dBm/5 MHz
                     
                  
                        Regiune de tranziție
                     
                     
                        Ecart de la – 10 până la – 5 MHz față de marginea inferioară a blocului sau
                        Ecart de la 5 până la 10 MHz față de marginea superioară a blocului
                     
                     
                        EIRP per antenă:Min(PMax — 43,15) dBm/5 MHz
                     
                  
               Notă explicativă la tabelul 4
            
            Limitele de putere ale regiunii de tranziție sunt definite pentru a permite reducerea puterii de la nivelul din interiorul blocului la nivelul de referință sau la nivelul benzii de gardă. Cerințele sunt exprimate ca atenuarea aferentă puterii maxime de transmisie, combinată cu o limită superioară fixă. Dintre cele două cerințe, se aplică cea mai strictă.
            
               Tabelul 5
            
            
               Limitele de putere ale benzii de gardă pentru FDD
            
            
                        Element BEM
                     
                     
                        Gamă de frecvență
                     
                     
                        Limită de putere
                     
                  
                        Bandă de gardă
                     
                     
                        3 400-3 410 MHz
                     
                     
                        EIRP per celulă: – 34 dBm/5 MHz
                     
                  
                        Bandă de gardă
                     
                     
                        3 490-3 500 MHz
                     
                     
                        – 23 dBm/5 MHz per conector de antenă
                     
                  
                        Bandă de gardă
                     
                     
                        3 500-3 510 MHz
                     
                     
                        EIRP per antenă: Min(PMax — 43,13) dBm/5 MHz
                     
                  
                        Bandă de gardă
                     
                     
                        3 590-3 600 MHz
                     
                     
                        EIRP per antenă: Min(PMax — 43,13) dBm/5 MHz
                     
                  
               Notă explicativă la tabelul 5
            
            Pentru banda de gardă de 3 400-3 410 MHz, se selectează o limită de putere identică cu limita de referință a legăturii ascendente FDD adiacente (3 410-3 490 MHz). Pentru benzile de gardă de 3 500-3 510 MHz și 3 590-3 600 MHz, se selectează o limită de putere identică cu limita de referință a legăturii descendente FDD adiacente (3 510-3 590 MHz). Pentru banda de gardă de 3 490-3 500 MHz, limita de putere se bazează pe cerința privind emisiile neesențiale de – 30 dBm/MHz la nivelul conectorului antenei convertite la lărgimea de bandă de 5 MHz.
            
               Tabelul 6
            
            
               Limitele de putere de referință suplimentare ale stației de bază pentru cazurile naționale specifice
            
            
                        Caz
                     
                     
                        Element BEM
                     
                     
                        Gamă de frecvență
                     
                     
                        Limită de putere
                     
                  
                        A
                     
                     
                        Țări ale Uniunii cu sisteme de radiolocație militară sub 3 400 MHz
                     
                     
                        Referință suplimentară
                     
                     
                        Sub 3 400 MHz pentru desemnarea TDD și FDD (6)
                        
                     
                     
                        EIRP: – 59 dBm/MHz (7)
                        
                     
                  
                        B
                     
                     
                        Țări ale Uniunii cu sisteme de radiolocație militară sub 3 400 MHz
                     
                     
                        Referință suplimentară
                     
                     
                        Sub 3 400 MHz pentru desemnarea TDD și FDD (6)
                        
                     
                     
                        EIRP: – 50 dBm/MHz (7)
                        
                     
                  
                        C
                     
                     
                        Țări ale Uniunii fără utilizare a benzii adiacente sau cu utilizare care nu necesită protecție suplimentară
                     
                     
                        Referință suplimentară
                     
                     
                        Sub 3 400 MHz pentru desemnarea TDD și FDD
                     
                     
                        Nu se aplică
                     
                  
               Notă explicativă la tabelul 6
            
            Limitele de putere de referință suplimentare reflectă nevoia de protecție pentru serviciile de radiolocație militară din anumite țări. Cazurile A, B și C se pot aplica pentru fiecare regiune sau țară, astfel încât banda adiacentă să poată avea niveluri de protecție diferite în zone geografice sau în țări diferite, în funcție de utilizarea sistemelor de benzi de frecvență adiacente. Pentru modul de operare TDD pot fi necesare alte măsuri de reducere, cum ar fi separarea geografică, coordonarea de la caz la caz sau o bandă de gardă suplimentară. Limitele de putere de referință suplimentare indicate în tabelul 6 se aplică doar celulelor exterioare. În cazul unei celule de interior, limitele de putere pot fi mai puțin stricte, de la caz la caz. Pentru stațiile terminale pot fi necesare alte măsuri de reducere, cum ar fi separarea geografică sau o bandă de gardă suplimentară atât pentru modul de operare FDD, cât și pentru modul de operare TDD.
            
               Figură
            
            
               Exemplu de combinare de elemente BEM pentru stații de bază pentru un bloc FDD începând de la 3 510 MHz (8)
               
            
            
                        
                           
                     
                  C.   CONDIȚII TEHNICE PENTRU STAȚIILE TERMINALE
            
               Tabelul 7
            
            
               Cerințe în interiorul blocului — limita de putere în interiorul blocului a BEM a stației terminale
            
            
                        Puterea maximă în interiorul blocului (9)
                        
                     
                     
                        25 dBm
                     
                  Statele membre pot reduce limita stabilită în tabelul 7 în anumite circumstanțe, de exemplu pentru stațiile terminale fixe, cu condiția ca protejarea și operarea continuă a unei alte utilizări existente în banda de 3 400-3 800 MHz să nu fie compromisă, iar obligațiile transfrontaliere să fie îndeplinite.”
         
      
      
         (1)  În cazul în care, pentru a găzdui alți utilizatori existenți, este necesar să existe un ecart între blocurile alocate, trebuie să fie utilizată o grilă de 100 kHz. Pentru a permite o utilizare eficientă a spectrului, pot fi definite blocuri mai înguste adiacente altor utilizatori.
      
         (2)  Acești termeni nu sunt definiți individual și se referă la stații cu bază celulară cu diferite niveluri de putere, a căror ordine descrescătoare este următoarea: macro, micro, pico, femto. În special, celulele femto sunt stații de bază de mici dimensiuni cu cele mai reduse niveluri de putere care sunt utilizate de obicei în spații interioare.
      
         (3)  Putere echivalentă izotropic radiată.
      
         (4)  O valoare recomandată pentru un astfel de nivel de putere limitat este de 4 dBm/5 MHz, EIRP per celulă, aplicată extremității superioare sau inferioare de 5 MHz a blocului de frecvențe alocat al unui operator.
      
         (5)  În cazul în care nu există riscul de interferență cu stațiile de bază macro, operatorii adiacenți ai stațiilor de bază femto pot negocia o excepție pentru această referință. În acest caz poate fi utilizată o EIRP per celulă de – 25 dBm/5 MHz.
      
         (6)  Administrațiile pot alege să aibă o bandă de gardă sub 3 400 MHz. În acest caz, limita de putere se poate aplica numai sub banda de gardă.
      
         (7)  Administrațiile pot selecta limita de la cazul A sau B în funcție de nivelul de protecție solicitat pentru radarul din regiunea în cauză.
      
         (8)  Trebuie remarcat în special faptul că pentru diferite părți ale spectrului sunt definite niveluri de referință diferite și că limita de putere a regiunii de tranziție inferioare este utilizată pentru o parte a benzii de gardă de 3 4903 510 MHz. Spectrul situat sub 3 400 MHz nu a fost inclus în figură, deși elementul BEM «referință suplimentară» poate fi aplicat pentru protejarea serviciilor de radiolocație militară.
      
         (9)  Această limită de putere este exprimată ca EIRP pentru stațiile terminale concepute pentru a fi fixate sau instalate și ca putere totală radiată (TRP) pentru stațiile terminale concepute pentru a fi mobile sau nomade. EIRP și TRP sunt echivalente pentru antenele izotrope. Este recunoscut faptul că această valoare poate fi supusă unei toleranțe (de până la 2 dB) definite în standardele armonizate pentru a ține cont de operarea în condiții de mediu extreme și de dispersia producției.